- Advokaters inntekter og politiets lønn er verdiskapning. Kriminalitet bidrar til verdiskapning der fengslet er lokalisert, sier Ann Lisbeth Brathaug, leder for seksjon for nasjonalregnskap i Statistisk Sentralbyrå (SSB) til NRK.no.

Statistisk Sentralbyrå har sammenlignet verdiskapning i de norske fylkene. Og Oslo troner suverent på toppen.

- Hvor verdiskapningen blir lokalisert avhenger av hvor politiet eller advokaten hører hjemme, sier Brathaug.

Les: – Realverdien er i distriktene

Les: SSB-tall om verdiskapning får strykkarakter

NOKAS-ranet er verdiskapning

Professor i sosiologi, Ottar Brox, er kritisk til regnemåten. Foto: Arild Moe / NRK

Ottar Brox Ekspandér faktaboks *Ottar Brox (født 30. august 1932 i Torsken) er en norsk samfunnsforsker og politiker (SV). *Han var professor i sosiologi ved Universitetet i Tromsø fra 1972 til 1984, senere professor II, mens han var forskningsleder ved Norsk institutt for by- og regionforskning. *Brox var stortingsrepresentant for SV, Troms i perioden 1973–1977. *Han har skrevet mange populærfaglige bøker og artikler, og kommet med aktive bidrag til offentlig debatt.

Et fengsel tar seg ikke betalt og dermed finnes det ingen salgsinntekter. Statistikken har derfor brukt lønnskostnadene som et tall på verdiskapning.

Advokaters verdiskapning blir utregnet ved hjelp av deres inntekt.

- Generelt vil alt som utføres føre til økt verdiskapning, sier Brathaug.

Det er beregnet at etterforskningen og rettergangen etter NOKAS ranet i Stavanger kostet 300 millioner kroner.

- Sysselsetting av advokat og politi er verdiskapning. Så NOKAS ranet er verdiskapning, sier Brathaug.

Les: – Statistikken er misvisende

Les: - Lite reell verdiskapning i Oslo

Kritisk til regnemåten

Professor emeritus i sosiologi ved Norsk institutt for by-og regionforskning (NIBR.), Ottar Brox, er kritisk til regnemåten.

- Hvis kriminaliteten øker må det utdannes flere politifolk. Dette regnes da som en vekst som betyr verdiskapning. Regnestykket er problematisk fordi økt kriminalitet dermed betyr økt verdiskapning i Norge, sier Brox.

Brox håper SSB-analysen ikke blir stående.

- Alle uheldige fenomener som kriminalitet fører til at vi må sette inn midler som vi ikke ellers ville satt inn. Det betyr vekst, og det viser hvor galt bilde statistikken gir.

Les: - Feil å si at Oslofolk skaper mest

Les: Friele: – Riv ruskende galt at verdiene skapes i Oslo